Jonas Thern

Klubbkarriere

Thern begynte sin fotballkarriere som ungdomsspiller hos IFK Värnamo i 1982. I 1985 ble han profesjonell da han meldte overgang til den svenske storklubben Malmö FF under ledelse av daværende trener Tord Grip. Thern ble én av flere yngre spillere som ble satset på i klubben, blant annet sammen med Stefan Schwarz og Joakim Nilsson. Etter å ha spilt rundt 40 seriekamper for Malmö prøvde han seg i  den sveitsiske klubben FC Zürich i 1987/1988-sesongen. Her ble det få kamper, og han returnerte til Malmö i 1988. 
Frem til 1989 spilte han 35 kamper, og kronet sin siste sesong i klubben med sitt andre seriemesterskap og cupmesterskap. Etter sesongslutt dro han til den portugisiske storklubben SL Benfica, hvor han ble en av mange suksessfulle skandinaviske spillere på denne tiden, sammen med Michael Manniche (1983–1987), Mats Magnusson (1987–1992), Glenn Strömberg (1982–1984) og Stefan Schwarz (1990–1994). Også Sven-Göran Eriksson var trener for Benfica i perioden 1982 til 1984. I 1989 ble Thern også stemt frem som årets svenske fotballspiller og tildelt Guldbollen. 
Frem til 1992 var han en sentral i Benfica, og fikk totalt 100 seriekamper for klubben i tillegg til at han var med på å vinne Supertaça Cândido de Oliveira i 1989 og Liga Sagres i 1991. Klubben kom også til finalen i Serievinnercupen 1989/90, som de tapte mot AC Milan. I 1992 dro han videre til italiensk fotball og Seria A-klubben SSC Napoli, hvor han fikk i underkant av 50 seriekamper frem til 1994. Etter VM samme år skrev han under på en kontrakt med AS Roma. Etter at klubben hadde prestert middelmådig over tre sesonger, etter blant annet å ha blitt slått ut i kvartfinalen i UEFA-cupen 1995/96, dro han sommeren 1997 til den skotske storklubben Rangers FC under ledelse av Walter Smith. 
I Rangers endte hans første sesong med sølvplass i serien, etter at klubben i forkant av Therns ankomst hadde vunnet serien ni ganger på rad med spillere som Brian Laudrup, Richard Gough og Ally McCoist i stallen. I 1998/1999-sesongen ble Smith erstattet av klubbens første utenlandske trener Dick Advocaat, og med flere skader mistet Thern plassen til fordel for spillere som Jörg Albertz, Gennaro Gattuso og Giovanni van Bronckhorst. Advocaat ønsket likevel å beholde Therns tjenester og tilbød han en forlengelse av kontrakten som gikk ut sommeren 1999, men på grunn av skade valgte Thern i stedet å legge opp sommeren 1999.
Etter fotballkarrieren dro han tilbake til Sverige, hvor han var trener i barndomsklubben IFK Värnamo. I 2002 tok han over trenervervet i Halmstads BK etter at Tom Prahl dro til Malmö FF, men Thern klarte ikke å kopiere forgjengerens resultater og forlot vervet etter kun én sesong for å fokusere på familien. Han har i senere vært ekspertkommentator i fotball på TV.

Internasjonal karriere

Thern fikk sin landslagsdebut for Sverige den 14. oktober 1987 i en vennskapskamp mot Vest-Tyskland. Hans første internasjonale turnering var Sommer-OL i Seoul i 1988. Han deltok deretter i VM i fotball 1990, som ble arrangert i Italia, men dette mesterskapet ble for Sveriges del betegnet som fiasko da de tapte alle de innledende gruppekampene mot henholdsvis Brasil, Skottland og Costa Rica. Sverige gjorde det likevel bedre under EM i fotball 1992 arrangert på hjemmebane, da landslaget spilte seg til en plass i semifinalen som de tapte mot Tyskland.
Han spilte også kamper under VM i fotball 1994 som ble arrangert i USA, og som lagkaptein var han en av bidragsyterne til at Sverige endte på en overraskende bronseplass etter å ha vunnet bronsefinalen mot Bulgaria. Thern ble for øvrig utvist i midten av andre omgang i semifinalen mot Brasil.